《洪武癸丑九月十八日为外兄集贤大学士张东谷贺八十·其一》
明代·宋讷

甲午重经癸丑年，人间八十地行仙。
名齐绿野堂中相，望重香山画里贤。
卿士月华临故国，老人星彩丽中天。
九龄已立开元业，有酒何妨醉寿筵。

作者简介：（1311—1390）元明间大名府滑县人，字仲敏。元顺帝至正进士。任盐山尹，弃归。明洪武二年，以儒士征，预修《礼》、《乐》诸书。事竣，不仕归。后以荐授国子助教，累迁文渊阁大学士、国子祭酒。严立学规，勤于讲解。十八年复开进士科，所取士，国子监生占三之二。卒谥文恪。有《西隐集》。